РАЙОННА ИЗБИРАТЕЛНА КОМИСИЯ

БЛАГОЕВГРАД

П Р О Т О К О Л №12/07.03.2023г.

ИЗБОРИ ЗА НАРОДНО СЪБРАНИЕ

На 07 март 2023г. от 18:00 часа се проведе заседание на Районната избирателна комисия Благоевград, при следния

 Д н е в е н р е д:

1. Доклад на входяща поща.
2. Проекти на решения относно назначаване състави на секционни избирателни комисии в Община Сатовча и Община Петрич за провеждане на изборите за народни представители на 02 април 2023г.
3. Разни

Заседанието бе открито в 18:00ч. и председателствано от Антоанета Богданова - председател на комисията.

Антоанета Богданова:Колеги, 07.03.2023г. откривам редовно заседание на Районната избирателна комисия – Благоевград.

ПРИСЪСТВАТ: Антоанета Богданова, Мая Драгиева, Мустафа Сирачки, Елизабета Дерменджиева, Милена Велкова, Весела Цомпова – Стоянова, Божидар Ненов, Атанас Кръстев, Елена Панчева, Тина Кълбова, Славчо Попов, Антоанета Кръстева, Владимир Вачев, Симона Божкова, Даниела Стойкова

ОТСЪСТВАЩИ: Александър Мановски, Чавдар Цонев

Имаме кворум, така че можем да започваме заседанието. За днешното заседание предлагам следния проект на дневен ред :

Антоанета Богданова: Има ли други предложения?

* Няма.

Колеги, който е съгласен с предложения дневен ред, моля да гласува.

Гласували 15 членове, от които» ЗА» 15, » ПРОТИВ» няма.

Дневният ред е приет.

По точка 1 от дневния ред

Антоанета Богданова направи доклад на входящата поща на РИК.

По точка 2 от дневния ред

Антоанета Богданова : Давам думата на колегата Кръстева да докладва проект на решение с проектен номер 76-НС за община Петрич.

Кръстева :

Колеги , предлагам Ви следния проект на решение:

В Районна избирателна комисия - Благоевград е постъпило писмо от Кмета на Община Петрич, заведено с вх. № 147/02.03.2023 г. във входящия регистър на РИК - Благоевград. Към писмото са приложени изискуеми документи по чл. 91, ал. 8 от Изборния кодекс:

- Писмено предложение за съставите на СИК, което съдържа имената, ЕГН, длъжност в комисията, образование, специалност, партията/коалицията, която ги предлага и телефон за връзка;

- Предложения на партиите и коалициите от партии за състав на СИК;

- Документи, съгласно чл. 91, ал. 4, т. 2 и т. 3 от Изборния кодекс, удостоверяващи пълномощията на участниците в консултациите;

-  Протокол от проведените на 22.02.2023 г. консултации и квотно разпределение на местата в СИК;

-  Копие от писмо /покана/, съдържаща съобщение за датата, часа и мястото на провеждане на консултациите и начина на оповестяване.

На консултациите са участвали представители на следните политически партии и коалиции:

* Коалиция  „ГЕРБ-СДС“;
* Коалиция „Продължаваме промяната“;
* Партия „ДПС“;

- Партия „Възраждане“;

- КП „БСП“ за България“

* Коалиция „Демократична България – Обединение“;
* КП „Български възод“.

При консултациите е постигнато съгласие по отношение на ръководните места и разпределението по отделни секции на членовете на СИК.

Предвид горното и на основание чл. 72, ал. 1, т. 4, във връзка с чл. 89, ал. 1, във връзка с чл. 91, ал. 11 от Изборния кодекс и във връзка с Решение № 1683-НС от 16.02.2023 г. на Централната избирателна комисия, при спазване на законоустановения кворум, Районна избирателна комисия – Благоевград

**РЕШИ:**

І. Назначава състава на секционните избирателни комисии на територията на Община Петрич, съгласно Приложение № 1, което е неразделна част от настоящото решение.

На назначените членове на СИК да се издаде Удостоверение – Приложение № 32-НС от изборните книжа.

Богданова: Колеги, който е „ЗА“ този проект, моля да гласува.

Гласували 15 членове, от които» ЗА» 15, » ПРОТИВ» няма.

Давам думата на колегата Дерменджиева – за община Сатовча:

Колеги, предлагам на Вашето внимание проект на решение с проектен номер 75-НС:

РЕШЕНИЕ
№ 75-НС
Благоевград, 07.03.2023 г.

ОТНОСНО: Назначаване на секционни избирателни комисии за провеждане на изборите за народни представители на 2 април 2023 г. в община Сатовча.

В Районна избирателна комисия - Благоевград е постъпило писмо от Кмета на Община Сатовча, заведено с вх. № 145/02.03.2023г. във входящия регистър на РИК - Благоевград. Към писмото са приложени изискуеми документи по чл. 91, ал. 8 от Изборния кодекс:

- Писмено предложение за съставите на СИК, което съдържа имената, ЕГН, длъжност в комисията, образование, специалност, партията/коалицията, която ги предлага и телефон за връзка, заедно със списък на резервни членове;

- Предложения на партиите и коалициите от партии за състав на СИК;

- Документи, съгласно чл. 91, ал. 4, т. 2 и т. 3 от Изборния кодекс, удостоверяващи пълномощията на участниците в консултациите;

-  Протокол от проведените на 22.02.2023 г. консултации и квотно разпределение на местата в СИК;

-  Копие от писмо /покана/, съдържаща съобщение за датата, часа и мястото на провеждане на консултациите и начина на оповестяване, ведно с доказателства за получена покана.

На консултациите са участвали представители на следните политически партии и коалиции:

* Коалиция  „ГЕРБ-СДС“;
* Коалиция „Продължаваме промяната“;
* Партия „ДПС“;

- Партия „Възраждане“;

- КП „БСП“ за България“

* Коалиция „Демократична България – Обединение“;
* КП „Български възод“.

 При консултациите не е постигнато съгласие по отношение на разпределението по отделни секции на членовете на СИК, по-конкретно: за СИК № 15 и СИК № 22. Протоколът е подписан с възражение от представител на Коалиция „Демократична България – Обединение“, в което същият навежда, че не са съгласни с разпределението на местата по отделните комисии, тъй като в Секция № 15 и Секция № 22 нямат представител.

 След извършена служебна проверка от РИК 01 Благоевград се установи, че при квотното разпределение на членовете на секционните избирателни комисии, не е спазена разпоредбата на чл. 92, ал.6, предложение второ, а именно: „ Всяка парламентарно представена партия или коалиция има право на не по-малко от един член от състава на секционната избирателна комисия.“

 Предвид горното и на основание чл. 72, ал. 1, т. 4, във връзка с чл. 89, ал. 1, във връзка с чл. 91, ал. 12 от Изборния кодекс и във връзка с Решение № 1683-НС от 16.02.2023 г. на Централната избирателна комисия, при спазване на законоустановения кворум, Районна избирателна комисия – Благоевград

**РЕШИ:**

І. Назначава състава на секционните избирателни комисии на територията на Община Сатовча, съгласно Приложение № 1, което е неразделна част от настоящото решение.

На назначените членове на СИК да се издаде Удостоверение – Приложение № 32-НС от изборните книжа.

ІІ. Утвърждава списък на резервните членове на СИК, съгласно Приложение № 2, което е неразделна част от настоящото решение.

 Антоанета Богданова: Колеги, който е съгласен с така предложения проект на решение, моля да гласува.

Даниела Стойкова: Г-жо председател, преди да подложите на гласуване предложения проект, бих искала да дебатираме и да обсъдим обстоятеството, че според мен не е спазена методиката относно разпределението на ръководните места на партиите и коалициите, вкл. разпределението не отговаря на наше Решение № 24-НС/17.02.2023г., като заявявам, че при извършена от наша страна справка се установи, че от партиите и коалициите, съгласно предложението получават много по-малък брой ръководни длъжности. В ИК е посочено, че сиковете в своя състав имат председател, зам.председател и секретар. На всички е ясно каква е ролята и функцията на ръководните служители и доколкото твърдя, че не е спазена методиката и е допуснато нарушение, конкретно на цитираното решение, считам че това решение в частта на ръководните места не отговаря на методиката и на нашето решение. За пример съгласно нашето решение, ние сме одобрили ръководните места по партиите и коалициите в сиковете, конкретно за Сатовча за ПП – това са 15 места, а те получават 8. За сметка на друга партия, която получава много повече от определените им, двойно повече. Възраженията ми се основават на разпоредбата на чл.287 от ИК, защото тази разпоредба посочва, че именно част от ръководството на сиковете, това са всъщност членовете по чл.287 от ИК, те отговарят и следва да проследят точността на отразените данни в информационно обслужване. Затова да предложим да дебат създалата се ситуация и не само за ПП, но и за други партии, които получават по-малко от това, което сме взели като решение. Всеки да изкаже, ако има някакво мнение. На следващо място мога да дам като пример, че според това наше решение, ДБ следва да получи 6 места, а на практика съгласно предложението, което е докладвано, постъпило от община Сатовча, ДБ получава 5, което също е в нарушение.

Антоанета Богданова: Колега Стойкова, разбирам възраженията ви. Понеже няколко пъти споменахте предложенията, кои предложения сочите? Предложенията на партиите и коалициите ли?

Стойкова: Това, което на мен ми направи впечатление, протокола , който е представен от страна на общината, квотното разпределение, засичайки сумите, в момента не мога да кажа точни стойности. Там са посочени ръководни места като бройка, които не са в съгласие с утвърдената методика и съгласно наше Решение №24-НС/17.02.23г. Това имам предвид.

Ант. Богданова: А предложенията на партиите и коалициите какви са? Отговарят ли?

Стойкова: Предложенията – да, отговарят.

Ант. Богданова: Кмета на общината е обвързан от предложенията на партиите и коалициите, като той следва да изготви предложение до нас за назначаване съставите по тези предложения. След като те са дали своите писмени предложения, които съвпадат според вас с предложението на кмета, следва да приемем, че това е волята им.

Стойкова: Г-жо председател, когато имаме едно квотно разпределение, което е представено от общинска администрация по време на консултациите и когато това квотно разпределение тези стойности не съответстват на това, което е по методиката...

Весела Цомпова-Стоянова: Мога ли да взема думата?

Богданова: Доколкото чухме от проекта на решение има съгласие, като има възражение само по отношение на две секции от ДБ. Другите са могли да възразят.

Кръстева: По същество има ли постигнато съгласие? По същество какво се предлага да вземем като проект на решение? Можем ли да изземем фукнциите на политическите партии, които участват на консултациите и формират воля за състав на секционните избирателни комисии, да изменим тяхната воля и по същество какво предлагате да вземем като решение, че на мен не ми стана ясно.

Стойкова: колега Кръстева, благодаря за дебата, на този етап не сте чули, защото аз не съм направила предложение за решение. В случая повдигам възражение, че проекта за решение , предложен за гласуване за назначаване на сиковете в съответната община, касателно разпределението на ръководните места на партиите и коалициите, не отговаря на методиката и на нашето решение. В случая , това което мога конкретно да посоча, съгласно нашето решение, партия ДПС трябва да има 10 ръководни места, а тя има двойно повече. Мен в случая ме притеснява, че отговорността, която следва да носят председателите, зам.председателите и секретарите, вкл. с оглед разпоредбата на чл.287 от ИК и с оглед законосъобразното протичане на изборите, как това ще се отрази като цяло. Това искам да дебатираме, не правя конкретно предложение, повдигам го на въпрос и всеки член може да каже нещо по-конструктивно от това, което предлагам аз.

Цомпова-Стоянова: Бих искала да видя преписката на Сатовча.

Кръстева: Предложете нещо точно, конкретно и ясно, което да подложим на гласуване. Не виждам ние как може да ги разпределим.

Богданова: Днес е последния ден, в който трябва да ги назначим. Имаме проект на решение, което е съобразено с предложенията на партиите и коалициите, които са компетентните участници в изборния процес за това и аз предлагам да гласуваме предложения проект.

Кръстева: Само последно да изкажа в случаите, които визираме, съгл. ИК кога е компетентна да направи това разпределение РИК вместо участниците в консултациите при не постигнато съгласие, тука не виждам да е налице такава хипотеза, която да ни позволява. Имаме постигнато съгласие.

Богданова: Още повече, съгл. чл. 92, ал.9 от ИК:“ В случай, че парламентарно представените партии и коалиции не са направили предложения за всички членове, на които имат право, включително са направили предложения за по-малко членове, незаетите места се попълват по предложение на други партии и коалиции, участвали в консултациите по чл. 91, л.2“. Така че, това е спазено, след като има само по отношение на две секции възражение от една от коалициите. Това е отстранено съгласно ал. 6 на същия член: „ Всяка парламентарно представена партия или коалиция има право на не по-малко от един член от състава на секционната избирателна комисия.“ Това е съобразено при проекта на решение.

Стойкова: Действително това е съобразено, повдигнах възражение, за да видим дали да го подложим на дебат, което е наше право тука в комисията, да го дискутираме и ако в тая връзка има някакви конструктивни предложения или подлагаме на гласува и ....

Богданова: Нямаме друг проект на решение. Подлагаме на гласуване.

Сирачки: Г-жо председател, имам конкретно предложение: нека го подложим на гласуване. Всеки имаше възможност да изрази мнение.

Панчева: аз искам да допълня нещо. Колеги, в допълнение на това, което изчете от изборния кодекс г-жа председателя, сматам че нашата комисия в момента действаме при обвързана компетентност и би следвало да се съобразим с предложението на кмета.

Цомпова-Стоянова: Аз искам да добавя, че именно за това се провеждат консултациите , за да се види дали ще постигнат съгласие или не. И след като те са се подписали, има постигнато съгласие , отразено е за двете секции, че нямат членове – представители на ДБ, ние не можем да изземем тяхната роля.

Богданова: Предлагам на гласуване така предложения проект. Който е „За „, моля да гласува.

При проведеното гласуване „ЗА“ така предложения проект на решение гласуваха 9 члена на РИК 01 : Антоанета Богданова, Мустафа Сирачки, Елена Панчева, Тина Кълбова, Антоанета Кръстева, Весела Цомпова – Стоянова, Славчо Попов, Атанас Кръстев и Симона Божкова.

„ПРОТИВ“ гласуваха 6 члена на РИК 01: Мая Драгиева, Милена Велкова, Елизабета Дерменджиева, Даниела Стойкова, Владимир Вачев и Божидар Ненов.

Богданова: Ето защо с оглед резултата от гласуването е налице хипотезата на чл.70, ал.4 ИК. Не можем да ги назначим.

Ще изпратим преписката на ЦИК.

По трета точка от дневния ред.

Богданова: Искам да ви уведомя, че вчера ми се обади представител на Сиела, която ме уведоми, че предвиждат онлайн обучения за членовете на СИК в периода между 20 и 29 март и ние да посочим дати, на които да се проведат обученията за нашия изборен район и съответно да уведомим общините. Тези обучения могат да бъдат вкл. събота и неделя.

Цомпова-Стоянова: за всяка община поотделно или общо? Не е едно обучение, затова питам.

Богданова: Ще бъде онлайн обучение за машинното гласуване. Обучението ще бъде независимо от другото- нашето обучение на СИК и ще бъде от Сиела Норма. Аз ви предлагам: 25 и 26 са събота и неделя, примерно от 11,00ч. – това са почивни дни, хората са свободни, както и на 27 от 18,00ч. Три обучения мисля, че са достатъчни. Ако мислите за друг ден или час, че е по-удачно? Да имаме време да уведомим общините и партиите.

Друго важно е, че ЦИК гласува отменените с решение на съда изборни книжа. Предполагам сте се запознали с протоколите, като най-вече ни интересува Протокол 82-хм, хартията е традиционния. Който не се запознал ще ви помоля да се запознаете и на някое от следващите заседания да го обсъдим. Това ще бъде важно за обученията на комисиите след това, на какво да им обърнем внимание.

Закривам заседанието.

Председател : Секретар:

 Антоанета Богданова Мустафа Сирачки

==================================================================================